b'\n_START_ARTICLE_\nWilhelm von Humboldt\n_START_SECTION_\nOtro\xc5\xa1tvo in dru\xc5\xbeina\n_START_PARAGRAPH_\nWilhelm von Humboldt in njegov mlaj\xc5\xa1i brat Alexander von Humboldt sta odra\xc5\xa1\xc4\x8dala v bogati berlinski dru\xc5\xbeini. O\xc4\x8de je bil oficir pruske vojske, mati pa bogata plemkinja. Po o\xc4\x8detovi zgodnji smrti je mati najela najbolj\xc5\xa1e doma\xc4\x8de u\xc4\x8ditelje. Wilhelm je \xc5\xbee pri trinajstih letih govoril teko\xc4\x8de gr\xc5\xa1\xc4\x8dino, latin\xc5\xa1\xc4\x8dino in franco\xc5\xa1\xc4\x8dino ter bil seznanjen s klju\xc4\x8dnimi avtorji literature. Mati si je sicer \xc5\xbeelela, da bi se sinova odlo\xc4\x8dila za kak ugleden dr\xc5\xbeavni\xc5\xa1ki poklic, a je umrla leta 1796. Mlaj\xc5\xa1ega Alexandra so ves \xc4\x8das navdu\xc5\xa1evala popotovanja v oddaljene kraje, zato je kmalu sklenil, da bo tudi sam od\xc5\xa1el na tako ekspedicijo, Wilhelm pa se je usmeril bolj v jezikoslovno delo.\n_START_SECTION_\nFilozof\n_START_PARAGRAPH_\nNjegovo filozofsko delovanje je vidno v opombah dela z naslovom V okviru ukrepov dr\xc5\xbeave, \xc4\x8deprav je bilo objavljeno \xc5\xa1ele po Humboldtovi smrti. To delo je bilo eno izmed najbolj drznih obramb svobo\xc5\xa1\xc4\x8din razsvetljenstva in je vplivalo na esej Johna Stuarta Milla \xe2\x80\x93 O svobodi. Humboldt je opisal razvoj liberalizma. Njegovo filozofsko udejstvovanje obsega tudi dve publikaciji z istoimenskim naslovom Ideas for an endeavour to define the limits of state action, ki sta bili dokon\xc4\x8dani leta 1792. Publikacija, v kateri se je ukvarjal predvsem z izobra\xc5\xbeevanjem, je bila objavljena decembra 1792 v izdaji Berlinische Monatsschrift pod naslovom Javno izobra\xc5\xbeevanje. S to objavo je Humboldt sodeloval v razpravi o filozofskih smereh nacionalnega izobra\xc5\xbeevanja.\n_START_SECTION_\nMinister za \xc5\xa1olstvo\n_START_PARAGRAPH_\nKot pruski minister za \xc5\xa1olstvo je Humboldt nadziral sistem tehni\xc5\xa1ke univerze in gimnazije. Humboldtovi na\xc4\x8drti za reformo pruskega \xc5\xa1olskega sistema so bili objavljeni \xc5\xa1ele po njegovi smrti.\n_START_SECTION_\nDiplomat\n_START_PARAGRAPH_\nKot uspe\xc5\xa1en diplomat med letoma 1802 in 1819 je bil Humboldt poobla\xc5\xa1\xc4\x8deni pruski minister v Rimu (1802), kot veleposlanik pa je deloval na Dunaju (1812) med zaklju\xc4\x8dnimi boji Napoleonskih vojn. Na kongresu v Pragi (1813) je bil ena izmed klju\xc4\x8dnih oseb, da se je Avstrija povezala s Prusijo in Rusijo v boju proti Franciji. Bil je podpisnik mirovne pogodbe v Parizu in pogodbe med Prusijo in pora\xc5\xbeeno Sa\xc5\xa1ko (1815). S kanclerjem Karl August von Hardenbergom je na Dunajskem kongresu 1814-15 zastopal Prusijo. Sodeloval je na kongresu v Aachnu leta 1818. Vse bolj nazadnja\xc5\xa1ka politika pruske takratne vlade mu je \xc5\xbeelela odre\xc4\x8di politi\xc4\x8dno \xc5\xbeivljenje, zato se je leta 1819 posvetil izklju\xc4\x8dno samo \xc5\xa1e literaturi in \xc5\xa1tudiju.\n_START_SECTION_\nJezikoslovec\n_START_PARAGRAPH_\nBil je uspe\xc5\xa1en jezikoslovec. \xc5\xa0tudiral je tudi baskovski jezik. Prevajal je Pindarja in Ajshila v nem\xc5\xa1\xc4\x8dino. Na njegovo primerjalno jezikoslovno raziskovanje je zelo vplivalo poznanstvo s Franzem Boppom. Leta 1920 je Humboldt v berlinski akedemiji znanosti predstavil razpravo O primerjalnem preu\xc4\x8devanju jezikov z ozirom na razli\xc4\x8dna obdobja jezikovnega razvoja. Leta 1936 je iz\xc5\xa1el Humboldtov uvod v delo o jeziku kavi z naslovom O razli\xc4\x8dnosti \xc4\x8dlove\xc5\xa1ke jezikovne zgradbe in njenem vplivu na duhovni razvoj \xc4\x8dlove\xc5\xa1kega rodu, ki velja za eno temeljnih jezikoslovnih del, odmevalo pa je tudi v filozofiji in kulturnih \xc5\xa1tudijah. Kot jezikoslovec je zaslu\xc5\xbeen, da so prvi evropski jezikoslovci prepoznali jezik kot pravilo, urejen sistem in ne le kot zbirko besed in fraz, ki so seznanjene s pomenom. Ta ideja je ena od temeljnih teorij Noama Chomskyega o jeziku. Noam Chomsky je pogosto navajal Humboldtov opis jezika kot sistema, ki omogo\xc4\x8da neskon\xc4\x8dno uporabo omejenih sredstev. V zadnjem \xc4\x8dasu Humboldta opredeljujejo kot za\xc4\x8detnika jezikovne hipoteze (bolj znana pod imenom Sapir-Whorfova hipoteza), ki sta jo stoletje kasneje opredelila Edward Sapir in Benjamin Whorf, vendar je bila Humboldtova definicija zaradi njegovega razlikovanja med jeziki manj toga.'